Európska komisia predložila návrh veľkého plánu obnovy; navrhuje vytvoriť nový nástroj obnovy - EÚ pre ďalšie generácie vo výške 750 miliárd EUR, ktorý sa začlení do prepracovaného rozpočtu EÚ na obdobie 2021-2027 v celkovej výške 1,85 bilióna EUR. Komisia takisto zverejnila svoj upravený ročný pracovný program na rok 2020, ktorý uprednostní kroky potrebné na naštartovanie obnovy.

Finančné prostriedky získané z nástroja EÚ pre ďalšie generácie budú investované do troch pilierov:

**1. Podpora členských štátov v oblasti investícií a reforiem:**

•    Nový mechanizmus na podporu obnovy a odolnosti vo výške 560 miliárd EUR poskytne finančnú podporu na investície a reformy. Tento mechanizmus sa začlení do európskeho semestra. Bude vybavený grantovým nástrojom v hodnote 310 miliárd EUR a bude schopný poskytnúť úvery v objeme 250 miliárd EUR.

•    Navýšenie finančných prostriedkov súčasných programov politiky súdržnosti od teraz do roku 2022 o 55 miliárd EUR v rámci novej iniciatívy REACT-EU, ktoré sa majú prideliť na základe závažnosti sociálno-ekonomických vplyvov krízy vrátane miery nezamestnanosti mladých ľudí a relatívnej prosperity členských štátov.

•    Návrh na posilnenie Fondu na spravodlivú transformáciu o 40 miliárd EUR na účely pomoci členským štátom pri urýchlení prechodu ku klimatickej neutralite.

•    Navýšenie finančných prostriedkov Európskeho poľnohospodárskeho fondu pre rozvoj vidieka o 15 miliárd EUR s cieľom podporiť vidiecke oblasti pri realizácii štrukturálnych zmien potrebných v súlade s európskou zelenou dohodou.

**2. Naštartovanie hospodárstva EÚ poskytovaním stimulov na súkromné investície:**

•    Prostredníctvom nového Nástroja na podporu solventnosti sa zmobilizujú súkromné zdroje na urýchlenú podporu životaschopných európskych podnikov v najviac postihnutých odvetviach, regiónoch a krajinách. Ten môže fungovať od roku 2020 a bude mať rozpočet 31 miliárd EUR s cieľom uvoľniť 300 miliárd EUR na podporu solventnosti pre podniky zo všetkých hospodárskych odvetví.

•    Navýšenie finančných prostriedkov Programu InvestEU, hlavného investičný programu Európy, na 15,3 miliardy EUR na účely mobilizácie súkromných investícií do projektov v celej Únii.

•    Nový nástroj strategických investícií zahrnutý do Programu InvestEU na účely vytvárania investícií až do výšky 150 miliárd EUR vo výške 15 miliárd EUR.

**3. Ponaučenia z krízy:**

•    Nový program v oblasti zdravia, EU4Health, na účely posilnenia zdravotnej bezpečnosti a prípravy na budúce zdravotné krízy s rozpočtom 9,4 miliardy EUR.

•    Navýšenie finančných prostriedkov Mechanizmu Únie v oblasti civilnej ochrany, rescEU, o 2 miliardy EUR.

•    Suma 94,4 miliardy EUR na program Horizont Európa bude navýšená na účely financovania životne dôležitého výskumu v oblasti zdravia, odolnosti a zelenej a digitálnej transformácie.

•    Podpora globálnych partnerov Európy prostredníctvom ďalších 16,5 miliardy EUR na vonkajšiu činnosť vrátane humanitárnej pomoci.

Luca Visentini, generálny tajomník Európskej konfederácie odborových zväzov (EOK) na margo Balíka pre obnovu EÚ uviedol: „Európa čelí najhoršej recesii od 30. rokov minulého storočia po najhoršej pandémii za posledných sto rokov, a s tým sa spája riziko masívnej nezamestnanosti a nerovnosti. Je správne, že investície určené na pomoc Európe, aby sa dostala z recesie, by mali prispieť k záväzkom EÚ v oblasti klimatických zmien a v boji proti nezamestnanosti mladých. Vítame, že budú uprednostňované investície do zelených a digitálnych oblastí, a že všetky finančné prostriedky budú prideľované cez hospodárske a sociálne kohézne fondy, čím sa zabezpečí zachovanie solidarity, rovnosti a sociálnej inklúzie.“ EOK taktiež oceňuje, že táto obrovská investícia bude členským štátom poskytnutá do veľkej miery cez priame granty, a že peniaze budú získané prostredníctvom spoločných dlhových nástrojov garantovaných Európskou komisiou vďaka dlho očakávanému navýšeniu vlastných zdrojov EÚ, čím sa vyhneme ďalšiemu zadlženiu členských krajín EÚ.

Je tiež veľmi dôležité, že Európska komisia vo svojom pracovnom programe na rok 2020 potvrdila všetky iniciatívy, ktoré by posilnili spravodlivú a sociálne udržateľnú obnovu, vrátane iniciatív súvisiacich s transparentnosťou mzdy, minimálnou mzdou, spravodlivým zdanením, nezamestnanosťou mladých, stratégiou zručností a digitálnym vzdelávaním, prácou cez platformy a pravidlami hospodárskeho riadenia EÚ. V pracovnom programe naopak chýba a je potrebné doň doplniť bezpečnosť a ochranu zdravia pri práci.